Ara l-messaġġ tal-ewwel tarbija li twieldet fl-2021
Żewġ minuti wara li daqqu nofsillejl, il-familja Debono laqgħet miraklu ċkejken f'ħajjithom: Kira, l-ewwel tarbija mwielda f'Malta fl-2021. Iċ-ċkejkna Kira għandha messaġġ li xtaqet tgħaddi lill-Maltin u l-Għawdxin. Is-sena 2021 it-tajba: Insellmilkom kollha li tinsabu disposti biex tisimgħu l-kliem ta' fejda tiegħi. Wara t-twelid tiegħi eżattament, żewġ minuti biss wara li qaleb il-ħin ta' nofsillejl fl-Isptar Mater Dei, smajt lil ta' madwari, li kienu lebsin l-uniformi medika jiċċelebraw it-twelid tiegħi, apparti illi bdew jgħidu illi jien kont l-ewwel tarbija li twelidt fis-sena 2021. Smajthom jgħidu wkoll illi s-sena 2020 kienet ferm diffiċli għall-popolazzjoni Maltija u allura xtaqt nesprimi u naqsam magħkom ftit mill-kuraġġ, il-ferħ u l-imħabba illi għandi jien ġo fija wara l-ħajja sabiħa li fdali f'idejja l-Bambin. L-ewwel u qabel kollox, nixtieq ngħid grazzi lill-ġenituri tiegħi illi ħasbu fija mingħajr ma ħallew ebda virus jaqtgħalhom qalbhom matul is-sena l-oħra. It-tieni, nixtieq ngħid grazzi lill-ħaddiema kollha, b'mod speċjali lill-midwives, lit-tobba, lin-nersis u l-konsulenti kollha fil-qasam tal-Isptar Mater Dei illi assistew sabiex jiena nkun nista' niġi fostkom. Kemm huma nies ta' qalb kbira u kemm huma caring dawn il-professjonisti mediċi, u kemm jaħdmu bi ħġarhom biex indipendentement minn kull theddida ta' mard lokali jew mondjali jkunu fuq quddiem biex jaqbżu għall-marid u biex ituh il-wens u l-assistenza li jixraqlu. Ġejt f'soċjetà Maltija illi verament taf tħoss bi mħabba u tgħin milli tista' lil kulħadd – f'kull ħin u mument tal-ħajja. Għalhekk, il-Bambin għażilni biex inkun minn tal-ewwel u nitwieled l-ewwel ħalli nkun nista' nittrażmetti dan il-messaġġ sabiħ u sempliċi bis-saħħa tal-ġenituri tiegħi. Nibda billi nixtieq insellem il-memorja ta' dawk kollha illi matul is-sena li għaddiet kellhom jintlaqtu b'dan il-virus u jħallu din id-dinja. Lil dawn kollha xorta waħda ngħidilhom illi se jibqgħu f'qalbna għal dejjem u jiena m'għandix dubju illi dawn kollha qegħdin f'dinja aħjar minn tagħna. Id-dinja li ġejt fiha jiena hija waħda ħanina li taf tieħu paċenzja b'kulħadd, però, irridu nifhmu illi tfal bħali ħaqqhom illi jkollhom futur sabiħ u dan kollu jista' jsir biss billi nitgħallmu lkoll inkunu aktar magħqudin f'armonija ta' rispett bejnietna – inħarsu lejn in-natura bħala parti mill-familja tagħna, lejn l-annimali u l-ħlejjaq kollha bħall-bnedmin ħutna wkoll, għax dawn għandhom iktar bżonn l-imħabba u l-wens tagħna. Però, iktar minn hekk, irridu lkoll nammettu illi dan il-virus li qaluli fuqu tas-sena 2020 ma tantx se jdum magħna għax se jirnexxilna bil-mod il-mod inrażżnuh – iżda kemm hemm affarijiet oħra illi ilna biex infejquhom u għadna morda bihom! Il-ġlied bla bżonn bejnietna, l-għira, il-kliem ħażin meta jaqbżilna għal xulxin, u l-iktar ħaġa kerha… illi nkasbru bi kliem dispreġġjattiv immens lil min ħalaqna u ġabna fid-dinja fost affarijiet oħra. Ejjew nagħmlu minn din is-sena fejqan iktar fil-fond għaliex sakemm jiena u t-tfal l-oħra bħali nikbru, insibu l-armonija anġelika u paċifika illi l-Bambin dejjem xtaq jara f'din id-dinja u speċjalment f'Malta tagħna. Kira Debono Bl-għajnuna speċjali ta' Missieri u Ommi L-ewwel trabi li twieldu fl-2021 Jitwieldu 8 itrabi fl-ewwel jum tal-2021